ET Euroopa Liidu Teataja C 422/8

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2014/C 422/05

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„SALPICÃO DE MELGAÇO”

EÜ nr: PT-PGI-0005-01012-2.7.2012

KGT ( X ) KPN ( )

1. Nimetus

„Salpicão de Melgaço”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab

„Salpicão de Melgaço” on suitsuvorst, mille valmistamiseks kasutatakse sea seljatükke, sisefileed, taga- ja abatükke.

Vorsti füüsikalised omadused on järgmised:

Välimus

Sirge, silindrikujuline pruuni värvusega vorst, mille läbimõõt on 4–8 cm ja pikkus võib olla vahemikus 14–22 cm. Kestana kasutatakse sea jämesoolt, mis seotakse otsast kahe sõlmega (pahupoolelt) ja pööratakse seejärel ümber. Pärast täitmist seotakse sool veel kahe või kolme tavalise sõlmega.

Sisu

Lõikamisel paljastub tihke sisu, mille värvus on tume ja intensiivne, kergelt marmorja pinnaga.

Keemilised omadused

Parameeter Keskmine Lubatud hälve Maksimum Miinimum pH 5,69 0,24 6,30 5,39 Niiskusesisaldus (%) 35,95 7,13 47,94 25,70 Valgud (%) 38,80 4,55 45,90 27,57 Rasvad (%) 19,57 6,45 37,29 7,32 Kloriidid (NaCl) (%) 2,88 0,81 4,87 1,09

Organoleptilised omadused

Vorstil on intensiivne suitsune aroom ja iseloomulik maitse, mis on õrnalt magus, veidi hapukas ja vürtsikas ning mõõdukalt soolane ja suitsune.

Tekstuur on piisavalt tihke, õrn ja mõõdukalt mahlane.

3.3. Tooraine (üksnes töödeldud toodete puhul)

„Salpicão de Melgaço” toorainena kasutatakse searümba väärtuslikemaid tükke: seljatükke, sisefileed, taga- ja abatükke, mida saadakse bisaro tõugu sigadelt või nende ristanditelt, kelle tapaeelne eluskaal on vähemalt 110 kg ja vanus vähemalt 32 nädalat.

Lihale lisatakse küüslauku, sibulat, soola, loorberit, valget või punast vinho verdet või sarnast veini, vett, köömneid ning magusat ja vürtsikat paprikat.

Kestana kasutatakse sea jämesoolt, mis on eelnevalt pestud ja töödeldud.

Vorstide „Salpicão de Melgaço” suitsutamisel peab kasutama järgmiste liikide kuiva ja vaiguvaba puitu:

— tamm (Quercus);

— leetpõõsas (Cytisus spp ja Cytisus baeticus);

— kask (Betula Celtiberica);

— kanarbik (Erica).

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

„Salpicão de Melgaço” tootmisetapid, mis peavad toimuma määratletud geograafilises piirkonnas on järgmised: liha valimine, lõikamine, ettevalmistamine, maitsestamine ja laagerdamine; soolte ettevalmistamine, täitmine ja sidumine; vorstide suitsutamine ja kuivatamine.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Märgisel peab olema lause „Salpicão de Melgaço — Indicação Geográfica Protegida” („Salpicão de Melgaço” – kaitstud geograafiline tähis) ja toote „Salpicão de Melgaço” järgnevalt esitatud logo.

4. Geograafilise piirkonna täpne määratlus

„Salpicão de Melgaço” tootmise geograafiline piirkond hõlmab Melgaço kommuuni kõiki omavalitsusüksuseid: Alvaredo; Castro Laboreiro; Chaviães; Cousso; Cristóval; Cubalhão; Fiães; Gave; Lamas de Mouro; Paços; Paderne; Parada do Monte; Penso; Prado, Remoães; Roussas, S. Paio ja Vila.

5. Seos geograafilise piirkonnaga

5.1. Geograafilise piirkonna eripära

Geograafilise piirkonna looduslikud tingimused on sobivad vorstide „Salpicão de Melgaço” tootmiseks, piirkonna iseloomulikeks joonteks on selle kõrgus merepinnast, mis sageli ületab 1 300 meetri piiri, ja sealne mikrokliima, mida iseloomustavad pikad talved, mil keskmine miinimumtemperatuur ei ole kõrgem kui 11 °C. Lisaks kasvab piirkonnas rikkalikult suitsutamiseks kasutatavaid puittaimi, nagu tammed ja kased, ning kohalikke liike, nagu leetpõõsad ja kanarbik.

Vähem tähtis ei ole ka kohalike elanike oskusteave, mida on antud edasi põlvest põlve, ning meetodid, mis on osa sigade aretamise ja tapmise ning sealiha töötlemise ja säilitamisega seotud pikaaegsetest traditsioonidest. Need on suurel määral mõjutatud kohaliku elanikkonna varasemast geograafilisest isoleeritusest ja andsid tõuke piirkonnas nii tuntud toote valmistamiseks.

5.2. Toote eripära

„Salpicão de Melgaço” erineb muudest vorstidest järgmiste omaduste poolest: intensiivne suitsune aroom, maitse, mis on õrnalt magus, veidi hapukas ja vürtsikas ning mõõdukalt soolane ja suitsune, ühtlane ning kergelt marmorjas lõikepind, tihke ja õrn tekstuur ning mahlakus, mille annavad vorstimassile lisatud lihasisese rasva tükikesed. Madal pH tõstab esile ja aitab säilitada toote organoleptilisi omadusi.

„Salpicão de Melgaço” erineb muudest vorstidest selle poolest, et toorainena kasutatakse searümba väärtuslikemaid tükke: seljatükke, sisefileed, taga- ja abatükke ning vorstikestana kasutatakse alati naturaalset soolt (sünteetilisi kesti ei kasutata kunagi). Vorsti puhul on iseloomulik ka asjaolu, et soole otsa tehtud sõlm jääb soole sisse peitu.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Melgaço kommuunile iseloomulikud ilmastikutingimused, eelkõige talvine madal temperatuur, sobivad värske liha säilitamiseks jahedas ja liha suitsutamiseks, need on meetodid, mida kasutatakse ka tänapäeval.

Melgaço elanikud on kasutanud traditsioonilisi tootmismeetodeid ja andnud neid edasi põlvest põlve, seega osatakse valida jaotustükke, milles on piisavalt lihasisest rasva, et anda tootele iseloomulik mahlasus ja tagada selle marmorjas ja ühtlane lõikepind. Asjaolu, et liha lõigatakse suhteliselt suurteks tükkideks (5–18 cm) ning kestana kasutatakse naturaalset soolt, mis suletakse sõlmega, tagabki tootele selle välisilme (pikkus 14–22 cm).

Vorstile omane maitse – õrnalt magus, vürtsikas ning mõõdukalt hapu ja soolane – tuleneb Melgaço elanike poolt välja töötatud vorstimassi valmistamise meetodist. Vorstimass sisaldab vajalikus vahekorras liha, valget või punast vinho verdet või sarnast veini, vett, küüslauku, sibulat, soola, loorberit, köömneid ning magusat ja vürtsikat paprikat.

Teine kohalike elanike kasutatud meetod on vorstide „Salpicão de Melgaço” suitsutamine, põletades aeglaselt kuiva vaiguvaba puitu selliselt, et leek oleks väike, kuid tekiks palju suitsu. Suitsutamisel, mis kestab umbes ühe kuu ja annab vorstile iseloomuliku tugeva suitsuse aroomi, lähtuvad kohalikud elanikud oma kogemustest ning võttes arvesse puidu niiskusesisaldust ja tekkiva suitsu kogust, oskavad täpselt kindlaks määrata, millal saavutab vorsti maitse tootele iseloomuliku soovitud suitsususe.

Vorsti „Salpicão de Melgaço” on alati peetud asjaomase geograafilise piirkonna kõrgeima kvaliteediga ja tuntuimaks vorstiks, mis on klientide tarbeks alati saadaval lihakaupluste ja müügipunktide lettidel ja restoranide menüüdes. Lisaks leiab toodet „Salpicão de Melgaço” alati piirkonna oluliste põllumajandus- ja toiduainetootjate ning turumüüjate lettidelt.

„Salpicão de Melgaço” mainet on aidanud tugevdada piirkondlikus, riiklikus ja rahvusvahelises ajakirjanduses ilmunud artiklid ning alates 1994. aastast korraldatav laat „Festa do Alvarinho e do Fumeiro” ja konkurss parima „Salpicão de Melgaço” valimiseks.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7 (3))

http://www.dgadr.mamaot.pt/images/docs/val/dop_igp_etg/Valor/CE_salpicao_Melgaco_IG.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealune märkus 2.